Viscuvato 'e Napule
Da Wikipedia.
Fuje Carlo I d'Angiò a vulé 'a custruzione d''o Viscuvato. Chesta cuntinuette durante 'o rregno 'e Carlo II d'Angiò (1285-1309) e venette fernita 'int' 'o primmo ventennio d''o Trecento 'a Roberto d'Angiò. 'A Chiesia presenta deverze suprappusizzione 'e stile: 'mparticulare, 'int' 'o Seicento, a chelle gotiche ariginarie venettero jonte furme barocche, nfra ca na serie 'e ttele 'e Luca Giordano.
Ll'addefizio surge ncopp' 'e reste 'e dduje basileche viecchie paleocrestiane, ancora prefettamente arrecanuscibile: 'mpierno ô viscuvato 'e mmo ('ngresso d''a rivata sinistra), 'a chiesia 'e Santa Restituta cunserva ancora ll'impianto ariginario sujo a tre rivate, situate ad nu piano 'e scarpesamiento cchiù vascio d''o resto d''o viscuvato.
Se nzigna, nfra ll'opere d'arte prencepale d''o Viscuvato, 'a splendida Cappella d''o Tesoro (o 'e San Gennaro), cu ll'affrische 'e Domenichino e Giovanni Lanfranco, ppale d'autaro 'e Domenichino, Massimo Stanzione, Jusepe de Ribera, 'o ricchissimo autar maiore 'e Francesco Solimena, 'a cancellata brunzea 'e Cosimo Fanzago e nu scialo 'e statue, candelabbre, rellequiare (nfra ca chillo 'e San Gennaro, 'e arefece francise d''o seculo XIV).
Ate opere: 'o succuorpo, fateca d''o lummardo Tommaso Malvito, 'e impianto bramantesco, na Assunta 'e Pietro Perugino, e deverze depinte e affrische d''o XIV seculo, nfra ca chille d''a ricca cappella Minutolo (arrecuordata 'int' 'o Decameron 'e Boccaccio). A Santa Restituta, arreapparata 'int' 'o XVIII seculo, se nzignano 'a cappella 'e Santa Maria d''o Principio, cu nu mosaico 'e Lello 'a Orvieto, quacche rilievo medievale e 'o vattistero paleocrestiano, cu nu ciclo 'e musivo d''o IV seculo.
'A cappella maiore d''o Viscuvato fuje anch'issa rifatta 'int' 'o XVIII seculo 'a ll'archetetto senese (ma 'e scola rummana) Paolo Posi; 'o muro 'e funno mmusta nu spettaculare rilievo barocco cu ll'Assunta, 'e Pietro Bracci (nu artista ca aviva fatecato ô impìanto scultoreo d''a Funtana 'e Trevi) ed è sciusciata ô berniniano autaro d''a cattedra 'int' 'a Basileca 'e San Pietro in Vaticano.
'A facciata 'e mmo fuje rifatta 'a Enrico Alvino â fine 'e ll'Ottociento, ma cunserva 'o purtale Quattucientesco, 'e Antonio Baboccio, ca reautilizzette cierte sculture 'e Tino da Camaino.
'O Viscuvato è sede 'e ll'Arcevescuvo 'e Napule, ca mmo è 'o cardinale Crescenzio Sepe.